ตลท. เผย SET Index สิ้นเดือน ต.ค.58 เพิ่มขึ้น 3.4% จากเดือน ก.ย.
ตลท. เผย SET Index สิ้นเดือน ต.ค.58 ปิดที่ระดับ 1,394.94 จุด เพิ่มขึ้น 3.4% จากเดือน ก.ย. แต่ลดลง 6.9% จากสิ้นปี 57 ด้านมูลค่าหลักทรัพย์ตามราคาตลาดของ SET-mai อยู่ที่ 13.58 ล้านล้านบาท ลดลง 4.62% จากสิ้นปี 57
17 พ.ย. 2558

ตลาดหลักทรัพย์แห่งประเทศไทย (ตลท.) สรุปภาวะการซื้อขายหลักทรัพย์เดือน ต.ค.58 ดัชนีตลาดไทย (SET Index) ปิดที่ระดับ 1,394.94 จุด ปรับตัวเพิ่มขึ้น 3.4% จากสิ้นเดือนก่อนหน้า และลดลง 6.9% จากสิ้นปี 57
โดยมีปัจจัยสนับสนุนทั้งการที่ธนาคารกลางของสหรัฐ (เฟด) ยังคงอัตราดอกเบี้ย นอกจากนี้ ธนาคารกลางยุโรป (ECB) และธนาคารกลางจีน (PBOC) ยังแสดงท่าทีว่าอาจออกมาตรการกระตุ้นเศรษฐกิจเพิ่มเติม
“ในเดือนตุลาคม SET Index เคลื่อนไหวในทิศทางเดียวกับตลาดหลักทรัพย์อื่นในภูมิภาคและปรับตัวเพิ่มขึ้นมากกว่าดัชนี MSCI Asia ex Japan MSCI Frontier Markets และ MSCI Emerging Markets “ตลท.ระบุ 
ด้านมูลค่าหลักทรัพย์ตามราคาตลาดของ SET และ mai อยู่ที่ 13.58 ล้านล้านบาท ลดลง 4.62% จากสิ้นปี 57  โดย Market capitalization ของ SET ณ สิ้นเดือน ต.ค.อยู่ที่ 13.22 ล้านล้านบาท ลดลง 4.57% จากสิ้นปี 57 ขณะที่ mai อยู่ที่ 358,490 ล้านบาท ลดลง 6.42% จากสิ้นปี 57
สำหรับ Forward P/E ของ SET อยู่ที่ 15.04 เท่า และ mai อยู่ที่ 30.15 เท่า โดยอัตราเงินปันผลตอบแทนของ SET อยู่ที่ 3.19% และ mai อยู่ที่ 1.19% ณ สิ้นเดือนตุลาคม 2558
ขณะที่มูลค่าซื้อขายเฉลี่ยต่อวันของ SET และ mai อยู่ที่ 43,208 ล้านบาท เพิ่มขึ้น 9.52% จากเดือนก่อนหน้า ขณะที่ 10 เดือนแรกของปี 58 มูลค่าการซื้อขายเฉลี่ยต่อวันในตลาด SET และ mai อยู่ที่ 45,190 ล้านบาท เพิ่มขึ้น 5.40% จากช่วงเดียวกันของปีก่อน
โดยบริษัทจดทะเบียนใน SET และ mai มีมูลค่าระดมทุนรวม 9,317 ล้านบาท โดยในตลาดแรกมีมูลค่าระดมทุน 6,481 ล้านบาท และในตลาดรอง 2,836 ล้านบาท ทั้งนี้ ในช่วง 10 เดือนแรกของปี 58 มีมูลค่าระดมทุนรวมทั้งสิ้น 224,335 ล้านบาท เพิ่มขึ้น 1.2% จากช่วงเดียวกันของปีก่อน
ด้านภาวะตลาดสัญญาซื้อขายล่วงหน้า ในเดือน ต.ค.ตลาดสัญญาซื้อขายล่วงหน้า (TFEX) มีปริมาณการซื้อขายเฉลี่ยต่อวันอยู่ที่ 167,999 สัญญา ลดลง 26.5% จากเดือนก่อนหน้า สาเหตุสำคัญมาจากการซื้อขายที่ลดลงของ SET50 Index Futures และ Single Stock Futures